Indoneziyada Ramazon shukuhi, AQShda qora tanlilar namoyishi, Termizda kurash musobaqasi, ochilayotgan Angliya — 12 aprel suratlari

Ma'lumki, ramazon oyi davomida butun dunyo masjidlarida Taroveh namozlari ado etiladi. Taroveh namozlari bu oyning birinchi kechasidan boshlab ado etilishni boshlaydi. 13 aprel tongidan e'tiboran ramazon oyi kirib keladi. Shu munosabat bilan Indoneziya musulmonlari bugun yangi oy paydo boʻlishini teleskoplar yordamida kuzatdi hamda ramazon oyi koʻringanini tasdiqladi. Indoneziya masjidlarida Taroveh namozlari ham oʻqildi. Oyni kuzatish jarayoni hamda namozlardan olingan fotosuratlarni taqdim etamiz.
Qora tanlilar namoyishlari bilan diqqat markazida yana Minneapolis. Bu safar 20 yoshli Daunte Rayt polisiya bilan toʻqnashuv paytida otib oʻldirilgani munosabati bilan koʻplab amerikaliklar yana namoyishga chiqdi. Soʻnggi bir yilda AQShda polisiyasi tomonidan qora tanlilarning oʻldirilishi bilan bogʻliq voqealar jiddiy noroziliklarga sabab boʻlmoqda. Ular orasida eng yirigi, shubhasiz, Jorj Floydning oʻldirilishi boʻlgan edi. Aynan mana shu voqea keyingi voqealarning keng muhokama etilishiga turtki berdi, desak, yanglishmagan boʻlamiz.
Shu kunlarda Surxondaryo viloyati Termiz shahrida kurash boʻyicha Prezident sovrini uchun Al Hakim at-Termiziy xotirasiga bagʻishlangan XV xalqaro turnir boʻlib oʻtmoqda.
Koronavirus tartiblari ayrim joylarda kuchaytirilyapti, ayrim joylarda bekor qilinyapti. Jumladan, Angliyada ham ayrim cheklovlar olib tashlanib, ayrim jamoat binolari va tashkilotlar qaytadan ochilmoqda. Karantindan ochilayotgan Angliya koʻchalarini tomosha qiling.